## El Consell valida la contractació d’emergència per a la retirada d’estris dels Labora Formació de Picanya i Aldaia

*** Estes instal·lacions van patir importants desperfectes a conseqüència de la riuada del 29 d’octubre de 2024**

El Consell ha pres raó de les contractacions d’emergència de les labors de neteja i retirada d’estris en els centres Labora Formació de Picanya i Aldaia.  
Estes instal·lacions van patir importants desperfectes a conseqüència de la riuada del 29 d’octubre de 2024, com va quedar reflectit en els informes emesos pel Servici d’Arquitectura i Infraestructures de Labora.

La situació d’emergència ha exigit la ràpida adopció de mesures destinades a reposar la normalitat en els centres afectats per a assegurar la prestació dels servicis públics.

L’import del contracte ascendix a 27.225 euros, IVA inclòs, i té un termini estimat d’execució de dos mesos.

Labora no disposa de personal de neteja propi qualificat ni tampoc té els equips especialitzats i materials precisos per a atendre esta situació d’emergència, que ha hagut de ser atesa sense demora.

D’altra banda, el Consell també ha pres raó de la contractació d’emergència del subministrament d’onze adaptadors d’alimentació per a portàtils en Labora Formació de Picanya amb els quals esmenar els danys ocasionats en el centre a conseqüència de la riuada. L’import del contracte ascendix a 622,91 euros, IVA inclòs.

Fecha: 14/01/2025